SKRIFTLIG FORESPØRGSEL E-2849/01

af Erik Meijer (GUE/NGL) til Kommissionen

(17. oktober 2001)

Om: Oprettelse af pseudo-institutioner og særlige forhold mellem projektgennemfører og revisor i forbindelse med kontrol med anvendelse af ESF-midler i Limburg (Nederlandene)

1. Er Kommissionen bekendt med, at der i Nederlandene er indledt flere undersøgelser af firmaet Abb MCG, som nu er erklæret konkurs, og dets praksis i forbindelse med ESF-støtte, hvor der ifølge en artikel i NRC Handelsblad af 1. september 2001 var tale om direkte svig og korruption?

2. Er Kommissionen bekendt med, at Abb selv oprettede pseudo-institutioner, som officielt stod for gennemførelse af ESF-projekter, men i praksis overdrog den fuldstændig til Abb i underentreprise, således at sidstnævnte selv kunne beregne et indbringende honorar?

3. Hvorvidt anvendes ovennævnte skinmanøvre også andetsteds? Har Kommissionen undersøgt dette? Hvor ofte er denne manøvre anvendt i de sidste 10 år i de enkelte medlemsstater?

4. Anser Kommissionen den i pkt. 1 og 2 nævnte manøvre for legal? I benægtende fald, hvilke foranstaltninger agter den at træffe mod de involverede, herunder navnlig Abb og projekternes ansøgere, heriblandt navnlig den nederlandske provins Limburg, som har været medvirkende til denne manøvre?

5. Er Kommissionen bekendt med, at der var tale om særlige forhold mellem de involverede parter i på den ene side Abb og på den anden side revisionsfirmaet, som skulle kontrollere Abb's regnskaber, og navnlig at Joep Versteegh, som i sin egenskab af revisor førte kontrol, er søn af Abb-aktieindehaver og bestyrelsesmedlem Ton Versteegh og at kontrollen hos provinsen Limburg, som var projektansøger, skete ved Deloitte & Touche, som Ton Versteegh tidligere havde haft forbindelser med?

6. Har Kommissionen kendskab til andre tilfælde af særlige forhold mellem gennemføreren af sådanne projekter og det kontrollerende revisionsfirma? Har Kommissionen undersøgt dette?

7. Anser Kommissionen de i pkt. 5 og 6 nævnte forhold for retmæssige? I benægtende fald, hvilke foranstaltninger agter den at træffe mod de involverede, herunder navnlig Abb og projektansøgeren, heriblandt navnlig den nederlandske provins Limburg, som har været medvirkende til disse forhold?

Svar afgivet på Kommissionens vegne af Anna Diamantopoulou

(19. december 2001)

1. Kommissionen har læst beretninger i den nederlandske presse om undersøgelser af muligvis svigagtige forhold i sagen om Abb-projektet.

2. Abb-projektet undersøges i øjeblikket af de nederlandske myndigheder, især kontoret for Den Europæiske Socialfond i ministeriet for sociale anliggender og beskæftigelse, som kan oversende sagen til den offentlige anklager. Kommissionen vil blive informeret om resultatet af disse undersøgelser.

3. og 6. Hvis Kommissionen havde været klar over, at der fandtes tvivlsomme ordninger og/eller forbindelser, som eventuelt kunne give anledning til svigagtige aktiviteter, ville den ikke have samfinansieret sådanne ordninger, men ville straks have anmodet de nationale myndigheder om at gribe ind med passende juridiske procedurer.

4. og 5. Kommissionen vil ikke tage stilling til denne særlige sag, før undersøgelserne i de nederlandske myndigheders regi er afsluttet. Kommissionen vil først tage stilling til, hvilke konsekvenser den vil overveje, når den får sagen belyst fuldt ud. Kommissionens generelle holdning til spørgsmålet er givet i svaret til 3. og 6.

7. Kommissionens generelle holdning til dette spørgsmål er givet i svaret til 3. og 6. I den konkrete sag om Abb henvises til svaret på 4. og 5.